靜寄齋觀文忠公墨跡
作者：謝薖
朝代：宋

paragraphs: 董何呼我顛倒裳，杖藜階西過王郎。
郎君好事初舉觴，平頭奴子舁兩囊。
開視文書浩搶攘，其間穅秕煩播颺。
忽驚墨妙筵有光，問誰所書曰歐陽。
而我盥水方取将，覽之三過神色揚。
反嗟從來見未嘗，字體遒媚笔意剛。
公爲文章軋子長，立朝義氣凛秋霜。
借如春蚓縈行行，亦當珍之十襲藏。
况工字畫乃如此，銀鈎金繩粲繭紙。
公嘗臨池墨池水，尚言如船逆風使。
後來誰評新麗體，出公一頭子蘇子。